Пхёнчхан и лIыхъужьхэр
Хабзэ зэрыхъуауэ, зи чэзу Олимпиадэр зэриухрэ мазэ дэкIа иужькIэ Паралимп джэгухэм щIадзэ. Апхуэдэ зэхыхьэ ин иджыпсту щокIуэкI Корее Ипщэм и Пхёнчхан щIыпIэм.
Корее Ипщэм щекIуэкI Паралимп джэгухэм щэнейрэ щытекIуа Румянцевэ Екатеринэ. Гъатхэпэм и 9-м къыщыщIэдзауэ махуипщIкIэ екIуэкIыну ЩIымахуэ Паралимпиадэм мы гъэм кърихьэлIащ къэрал 49-м икIа спортсмен 570-рэ. Ди жагъуэ зэрыхъущи, абыхэм псоми я узыншагъэм ныкъусаныгъэ яIэщ. Япэ дыдэу мыпхуэдэ зэхьэзэхуэхэм кърихьэлIащ Куржым, Корее Ищхъэрэм, Таджикистаным икIахэр.
Пхёнчхан къыщызэхуэсахэр зэпеуэнущ биатлонымкIэ, кёрлингымкIэ, лыжэкIэ къызэдэжэнымкIэ, следж-хоккеймкIэ. Ахэр иризэныкъуэкъунущ медаль комплект 80-м.
Допинг Iуэхум и зэран екIуащ ди паралимп спортсменхэми. Корее Ипщэм ахэр цIыху 30 хъууэ ягъэкIуащ, арщхьэкIэ зыщыщ къэралыр ягъэлъэгъуэну хуиткъым. Абыхэм къызэреджэр «Зи щхьэ хущытыж олимп атлетщ». Апхуэдэу щыт пэтми, а спортсменхэр зыщыщыр хэти ещIэ икIи я текIуэныгъэхэм дэри дрогушхуэ. Гуапэщ ахэр зэрымымащIэр.
Пхёнчхан щекIуэкI Паралимп джэгухэм я япэ махуэхэм щыщIэдзауэ ди къэралым икIахэм текIуэныгъэ инхэр зыIэрагъэхьэ. Псом хуэмыдэу дегъэгуфIэ мыпхуэдэ зэхьэзэхуэ инхэм нэхъапэм хэмыта Румянцевэ Екатеринэ. Гъатхэпэм и 10-м, 12-м, 13-м зэкIэлъхьэужьу ар щэнейрэ Паралимп чемпион хъуащ. Екатеринэ щытекIуащ биатлонымкIэ километри 6, километри 10 къыщажымрэ лыжэкIэ километр 15-р къыщызэранэкIымрэ.
Корее Ипщэм кIуэн ипэкIэ плIэнейрэ Паралимпиадэхэм дыщэ медалхэр къыщызыхьа Лысовэ Михалинэ Пхёнчхан абыхэм иджыри тIу къыщыхигъэхъуащ. КъищынэмыщIауэ, дыжьын медалитIрэ зы жэзри дыщIигъужащ, биатлонымрэ лыжэкIэ къызэдэжэнымкIэ зэхьэзэхуэхэм щызыIэригъэхьауэ.
Паралимп чемпион хъуащ бгым лыжэкIэ псоми ефIэкIыу къежэха Бугаев Алексей. КъыкIэлъыкIуэ махуэм абы дыжьын медалри зыIэригъэхьащ.
ЛыжэмкIэ спринтымрэ биатлоным километр 12,5-рэ къыщажымрэ щытекIуащ Миленинэ Аннэ. Хьэлэмэтращи, абы и пэ къихуэ махуэ зэкIэлъхьэужьым Миленинэм дыжьын медалищ къыщихьат. ИкIэм-икIэжым, дыщэхэм лъэIэсащ! Иджы псори зэхэту Аннэ блэнейрэ Паралимп чемпионщ.
Официальнэу щымыт гуп зэпеуэм ди къэралым икIахэм етIуанэ увыпIэр щаIыгъщ. Нобэр къыздэсым абыхэм зыIэрагъэхьащ дыщэ медалу 8, дыжьыну 8, жэзу 4. Дыдейхэм къефIэкIхэр Америкэм и Штат Зэгуэтхэм къикIахэращ. Корее Ипщэм абыхэм къыщахьащ медаль 23-рэ (дыщэу 8, дыжьыну 9, жэзу 6).
Пхёнчхан щекIуэкI ЩIымахуэ Паралимп джэгухэр пщэдей зэхуащIыжынущ.
Жыласэ Заурбэч.
